ट्राफिक कारबाहीबाट साढे चारलाख राजस्व सङ्कलन
ताप्लेजुङमा विभिन्न ट्राफिक कारबाहीबाट साढे चारलाख रुपियाँ बढी राजस्व सङ्कलन भएको छ । पछिल्लो आठ महिनाको अवधिमा जिल्ला ट्राफिक प्रहरी कार्यालयले ताप्लेजुङमा गरेको ट्राफिक कारबाहीबाट सो राजस्व रकम सङ्कलन गरेको हो ।
चन्द्र पन्दाकताप्लेजुङ, चैत ११ गते । ताप्लेजुङमा विभिन्न ट्राफिक कारबाहीबाट साढे चारलाख रुपियाँ बढी राजस्व सङ्कलन भएको छ । पछिल्लो आठ महिनाको अवधिमा जिल्ला ट्राफिक प्रहरी कार्यालयले ताप्लेजुङमा गरेको ट्राफिक कारबाहीबाट सो राजस्व रकम सङ्कलन गरेको हो ।ट्राफिक कारबाहीबाट चालू आर्थिक वर्षको फागुन मसान्तसम्ममा कुल चारलाख ५८ हजार रुपियाँ राजस्व सङ्कलन गरेको ट्राफिक प्रहरीले जनाएको छ । जिल्ला ट्राफिक प्रहरी कार्यालय ताप्लेजुङका प्रमुख प्रहरी सहायक निरीक्षक (असई) सुशील विश्वासका अनुसार ट्राफिक नियम उल्लङ्घन गर्ने सवारी साधनको कारबाहीबाट सो राजस्व असुल भएको हो । गत आर्थिक वर्ष २०७८÷७९ मा पाँच लाख ६९ हजार ५०० रुपियाँ ट्राफिक कारबाहीबाट राजस्व रकम सङ्कलन भएको थियो । यो वर्ष आठ महिनाको अवधिभित्रै साढे चारलाख बढी रकम सङ्कलन भएको असई विश्वासले बताउनुभयो । जिल्लामा ट्राफिकको नियम उल्लङ्घन गर्ने बढेकाले राजस्व रकम सङ्कलनमा पनि वृद्धि भएको विश्वासको भनाइ छ । जिल्ला ट्राफिक प्रहरी कार्यालयका अनुसार बिना अनुमति सवारी चलाउने, सवारी साधनको कागजात ठिक नभएका वा अवैध कागजात भएको, मादक पदार्थ सेवन गरी सवारी चिलाउनेलगायतलाई गरिएको कारबाहीबाट राजस्व असुल गरिएको हो । चालू आवमा सबैभन्दा बढी कात्तिक महिनामा ९३ हजार ५०० रुपियाँ र कम माघ महिनामा ३१ हजार रुपियाँ राजस्व रकम सङ्कलन भएको छ ।ट्राफिक प्रहरीको तथ्याङ्कअनुसार कारबाहीमा पर्ने सवारी साधनमा सबैभन्दा जिप रहेको छ । यस अवधिमा सबैभन्दा कम भने अटो सवारी साधन कारबाहीमा परेका छन् । यसरी आठ महिनाको अवधिमा दुई पाङ्ग्रे, तीन पाङ्ग्रे, चार पाङ्ग्रेलगायत गरी ७०० सवारी साधन कारबाहीमा परेका ट्राफिक प्रहरीले जनाएको छ । गत आवमा ७५० वटा विभिन्न सवारीसाधन ट्राफिक नियम उल्लङ्घन गरेका कारण कारबाहीमा परेका थिए ।